Flemming Møller Mortensen (S), 2010-02-25:
Regeringen vil afbureaukratisere, og det er da bestemt også nødvendigt efter 8 år, hvor der er blevet etableret mere og mere kontrol gennem lovgivning og anden styring, i en periode, hvor det offentlige sundhedsvæsen i den grad føler sig presset af massive væsentlige faglige opgaver, samtidig med at trygheden i ansættelsen – oven i arbejdspresset – ganske mange steder er truet som følge af afskedigelser grundet sygehusenes økonomi, men også med fremtiden for øje: at regionerne og kommunerne har udsigt til økonomisk nulvækst i de kommende år.
Der er altså pres på sundhedsvæsenet og personalet.
Derfor vil det give endog særdeles god mening at få personalet til at kunne koncentrere sig om det væsentligste og mest afgørende for patienterne ved at give dem mere frihed til opgaveløsningen.
Om de tre elementer kan der siges ganske meget positivt, men også nogle negative ting.
I ministeriets omtale af høringssvarene, hvor man generaliserer, siger man, at det generelt er blevet positivt modtaget.
Dette er dog ikke, hvad min tolkning og læsning umiddelbart får ud af svarene, og det er ikke det, jeg kan konkludere.
Snarere er det måske gået for hurtigt med fremsættelsen af det her lovforslag, og på mange felter vil det ikke give mindre bureaukrati, på visse områder måske endda det modsatte.
I forhold til kontaktpersonordningen havde vi for få uger siden et samråd i Sundhedsudvalget med sundheds- og forebyggelsesministeren, og det drejede sig om kontaktpersonordningen i forhold til kræftpatienter.
Her fremgik det med al tydelighed, at der hersker endog særdeles stor forvirring i forhold til begreberne kontaktperson, forløbskoordinator og forløbsleder.
Sundheds- og forebyggelsesministeren medgav dette og lovede en klar præcisering og definering heraf, inden man rigtig kunne komme videre med debatten.
Vi har ikke fået den definering, og vi mangler den her i dag.
Meget væsentligt er det også, at kontaktpersonordningen supplerer, men ikke erstatter den koordinering, som påhviler de ansvarlige behandlende sundhedspersoner ude i sundhedsvæsenet.
Jeg spørger blot: Hvorfor ikke sikre, at der er så få kokke som muligt til at varetage den helt afgørende koordinerende, men også personlige omsorgs- og plejerolle?
Slip fagligheden fri, og det vil givetvis betyde højnet kvalitet og mindre bureaukrati.
Personalet tildeles patienter, og patienter tildeles personalet.
Sådan er det ude på sygehusene, og sådan har det været i mange år.
Patienterne og personalet taler med hinanden om situationen, og hverdagens situation bliver vægtet.
Skal vi have højest mulig kvalitet i behandlingen og plejen af patienterne og hverdagen til at hænge sammen, jamen så er det jo det her, der skal give mening for såvel patienter som personale.
Jeg vil især fremhæve forslagene fra Danske Regioner, men også fra Dansk Sygeplejeråd.
Danske Regioner siger, at de tvivler på, at det her vil betyde mindre bureaukrati.
Dansk Sygeplejeråd foreslår, at man skal fokusere på forløbskoordinatordelen i stedet for at fokusere så meget på kontaktpersondelen.
Også Dansk Selskab for Patientsikkerhed kommer med rigtig gode anvisninger.
Vi synes, den her lovgivning bærer præg af forhastelse, og derfor er der mange uhensigtsmæssige ting i den.
Dog vil jeg sige, at det fælles medicinkort har store fordele og giver rigtig meget sund fornuft.
Det giver forhøjet patientsikkerhed, højere fleksibilitet og en bedre ressourceudnyttelse.
Og de system- og datasikkerhedsmæssige aspekter, der ligger i det, vurderer vi fra socialdemokratisk side til at være i orden, også fordi det hviler på den sikkerhedsplatform, man allerede gør brug af datamæssigt i øjeblikket.
Hermed ikke være sagt, at Det Etiske Råds kommentar i høringssvarene ikke er væsentlig; det er den.
Vi skal til stadighed sørge for bedst sikkerhed på området.
Et nationalt vaccinationsregister giver også sund fornuft.
Det er ønskeligt med en koordinering og samling af tingene.
Men netop i forhold til at samle ser vi meget gerne fra socialdemokratisk side – på samme måde som også flere af høringssvarene giver udtryk for – at man får samlet tingene måske endda inden for den samme ramme, som det fælles medicinkort ligger i, for det er jo sådan, at vaccinationsdataene også skal ligge derinde.
Så hellere ét system frem for to systemer
Det må også være afbureaukratiserende.
Så jeg håber på lydhørhed fra vores nye minister.